Istudadores de fogu

Faghinde a giogu malu ojos de mele
est bisonzu a sa bona chi mi apaghe.
Deo fui faghinde unu nuraghe
ca a sas tradissiones so fidele

e mi nd'an fatu una turre 'e Babbele
chi, cun presuntuosu faghe-faghe,
at de sas limbas confusu sa paghe
chi, si resusciterat Daniele,

no diat ilgiarire s'indevinzu
'e su tùmburu-tumbu a sonu  'e ballu
po etare su bandu in su trighinzu.

Podian pingher, domende a Vulcanu,
invece 'e una fémina in isciallu,
s'istudadore cun s'iscoba in manu1.

Su deghe 'e Austu 1973

1…cun s'iscoba in manu: il sonetto nasce da una polemica accesasi nella campagnia antincendio. Il poeta era stato chiamato a  comporre una poesia contro i piromani ma l’incarico gli fu negato preferendogli un altro.